stanford-oval/wikipedia huggingface dataset:
לליבלה
הכנסיות החצובות בסלע > הכנסיות המזרחיות

ביתה עמנואל היא הצפונית מבין הכנסיות המזרחיות, ולפי הסברה שימשה כקפלת התפילה האישית המשפחה הקיסרית. ארבעת קירותיה נתמכים בעמודים ומדרגות לולייניות מובילות לקומתה העליונה. פתח ברצפה מוביל למעבר תת-קרקעי המוליך לכנסיית ביתה מרקוריוס הסמוכה. בקירות החיצוניים של המבנה גומחות קטנות שנועדו למשוך אליהן דבורים, ולדבש המיוצר בכנסייה זו, כמו גם בכנסיות אחרות ברחבי המדינה, מיוחסות סגולות רפואיות. בקירות הכנסייה קבורים עולי רגל אשר הגיעו להיקבר בה לקראת מותם.
בקירותיה של כנסיית ביתה מרקוריוס הסמוכה התגלו טבעות שאליהן היו מחוברות שלשלאות, דבר שהוביל את החוקרים להניח כי המבנה לא שימש במקור ככנסייה אלא כבית כלא או כבית משפט, ורק מאוחר יותר שונה יעודו. בקיר הצפון-מזרחי פרסקו דהוי, ככל הנראה מהמאה ה-15, המתאר את שלושת האמגושים. פרסקו נוסף מתאר את 12 השליחים.
ביתה אבא ליבאנוס בנויה בצורת היפוגאום שעליו הונח גג, ורק רבע מגובהה בולט מעל פני הקרקע. לפי האגדה נבנתה הכנסייה בלילה בודד בידי אשתו של לליבלה, מסקל קיברה, אשר נעזרה במלאכים לשם כך. מנהרה מובילה מהכנסייה לקפלת בית-לחם הזעירה. ליד הכנסייה כפר נזירי קטן בו מתגוררים 18 נזירים ונזירות אנקוריטים(Anchorite) בתאים קטנים.
ביתה גבריאל רופאל בנויה לפי תוכנית שונה מהמקובל בכנסיות אתיופיות קלאסיות ולכן סביר להניח כי המבנה שימש לייעוד אחר לפני שהפך לכנסייה, אולי כמבנה מגורים מלכותי. המתחם עשוי משלושה אולמות ושתי חצרות, ומנהרה מובילה למאפיית ארוגי בית-לחם בה נאפה לחם הקודש.
הערות שוליים

↑  הלשכה המרכזית לסטטיסטיקה של אתיופיה
↑  Aluka
↑  David Buxton, The Abyssinians (New York: Praeger, 1970),
↑  Medieval Houses of God, or Ancient Fortresses?" Archaeology (November/December, 2004)
↑  ספריית ויקיפדיה, באתר wikipedialibrary.wmflabs.org (באנגלית)
↑  The rehabilitation of the Zague kings and the building of the Dabra Suna – Golgotha – Sellassie complex in Lalibala
↑  Yezihalem Sisay Takele, Gezae Haile Weldemichael, Kassegn Berhanu Melese, Community Cultural Heritage Management and Protection of Selected Medieval Rock-Hewn Churches of Lalibela, Ethiopia: Conservation Science in Cultural Heritage / Quaderni di Scienza della Conservazione, Conservation Science in Cultural Heritage / Quaderni di Scienza della Conservazione 22, 2022-01, עמ' 61–72
↑  ethiopiatravel
| --- | --- |
בקרת זהויות :  NLI: 987007564692105171  BNE: XX6057238  BnF: cb12651541q (data)  LCCN: no2020111190  NKC: ge834733  SUDOC: 165017589  VIAF: 123233020   WorldCat (עם VIAF): 123233020
הרי סמן

מפל בהרי סמן
צילום מהחלל: אגם טאנה, מקור הנילוס הכחול, משמאל, והרי סמן בחלקו העליון של הצילום (בחום)
הרי סֵמֵן (נכתב גם "סמיין" או "סימיאן"; באמהרית: ስሜን) הם רכס הרים בצפון אתיופיה המשתרעים ברמה האתיופית, צפונית-מזרחית לעיר גונדר. חלקם המערבי של ההרים הוכרז כפארק לאומי בשטח של 136 קמ"ר, וב-1978 הוא היה בין ראשוני אתרי המורשת העולמית.
אטימולוגיה

המילה "סֵמֵן" פירושה צפון באמהרית ובתיגרינית, בדומה למילה "שמאל" (شمال) בערבית. זיהוי הדרום כצד ימין והצפון כצד שמאל מוצאו בתפיסה המסופוטמית בה מכוונות המפות מזרחה כלפי השמש. זאת להבדיל מהתפיסה המצרית, בה מכוונות המפות דרומה במעלה הנילוס.
גאוגרפיה ואקלים

מסיב ההרים נוצר לפני 40 עד 75 מיליון שנה כאשר לבה פרצה מהקרקע והגיעה לעיתים לשכבה בעובי של 3 ק"מ. מאז התעצבו ההרים כתוצאה מתהליכי בליה, והם עשירים בפסגות מחודדות, עמקים עמוקים וצוקים הנישאים עד לגובה של 1,500 מטר. הפסגה הגבוהה בהרי סמן היא ראס דשן הנישא לגובה של 4,533 מטר, והוא ההר הגבוה באתיופיה והרביעי בגובהו באפריקה כולה.
המשקעים בהיקף שנתי ממוצע של 1550 מ"מ יורדים בשתי עונות גשומות, האחת בחודשים פברואר ומרץ והשנייה
בין יולי לספטמבר. מחקרים גילו כי כמות המשקעים השנתית הממוצעת פחתה מאז שנות השישים של המאה ה-20. הטמפרטורות נעות בין מינימום של 2.5°C- עד 4°C למכסימום של 11°C עד 18°C; קרה שוררת בחלק מהלילות ושלג יורד לעיתים על פסגת ראס דשאן.
חי, צומח וטיב הקרקע

בהרים מספר מיני בעלי חיים נדירים כמו זאב חבשי, בבון זנוב (ז'לאדה Theropithecus gelada) ממשפחת קופים בעלי זנב, ויעל אתיופי (Walia Ibex) שלעיתים נחשב כתת-מין של יעל אלפיני. בשנת 1996 הכריז ארגון אונסק"ו על המקום כעל אתר בסיכון בגלל הירידה באוכלוסיית היעלים האתיופים אשר נגרמה כתוצאה מהתיישבות אנושית, עיבוד הקרקע וצמצום בשטחי המרעה. אוכלוסיית היעלים מונה כעת כחמש מאות פרטים, ובעלי חיים אחרים כמו הזאב החבשי נעשו נדירים ביותר.
הצמחייה בהרים מחולקת לארבע רצועות בהתאם לגובה פני השטח - חורש אפריקאי הררי בתחתית, ומעליו רצועות יער, אדמת מרעה ואחו אלפיני המשתרע מעל גבהים של שלושת אלפים ושמונה מאות מטרים מעל גובה פני הים. הקרקע בגבהים העולים על שלושת אלפים מטרים נוחה להגנה אך קשה לעיבוד חקלאי. אוויר ההרים באזורים אלה, המכונים דֶגָה, נחשב מועיל לבריאות, לאריכות ימים ולכושר גופני. מרבית יישובי ביתא ישראל הוקמו על קרקע "ווֹאִינָה דֶגָה" ("אדמת גפנים") בגבהים של כאלפיים עד שלושת אלפים מטרים. יישובי אדמת הגפנים שוכנים לגדות יובלות נהר תכזה וסביב אגם טאנה, מקור הנילוס הכחול, המזוהה במסורת היהודית עם נהר פישון (אחד מארבעת נהרות גן עדן).
התיישבות אנושית

למרות גובהם הניכר והטופוגרפיה הקשה, שוכנים מספר כפרים בהרים, ואלה מקושרים ביניהם בשבילים. האזור היה מיושב כבר לפני 2000 שנים ועיבוד הקרקע החל במדרונות המתונים ולאחר מכן עבר גם לתלולים יותר. כיום מתגוררים בהרים כ-30,000 איש בכ-30 כפרים. בשנים האחרונות רבו הטיולים הרגליים המאורגנים בפארק הלאומי ורכס הרי סמן, הוקמה תשתית תיירותית מתאימה.
גלריה

נוף בסימן
בעלי חיים
נוף
הרמה האתיופית וראס דשן ברקע
נוף בהרי סימן
הערות שוליים

1 2  ד"ר יצחק מייטליס, מבט חדש על כיווני רוחות השמיים ועל מפות 'בעולם המקרא', מכללת הרצוג, 14.7.2010
↑  International Space Station Imagery - ISS016-E-010784 (16 Nov. 2007) --- Semien Mountains, Gonder, באתר נאס"א
↑  חיים רוזן, על עבודתו של אנתרופולוג ממשלתי בקרב עולי אתיופיה בתוך 'יהודי אתיופיה באור הזרקורים' בעריכת שלוה וייל, האוניברסיטה העברית בירושלים, יולי 1997 ISSN 0792-2329
↑  ביאור:גן עדן - בארץ ישראל? בירושלים? בבית המקדש?
| --- | --- |
בקרת זהויות :  NLI: 987007543861605171
לאנסט

כריכת הגיליון הראשון של כתב העת מ-1823
לאנסט (באנגלית: The Lancet) או לנצט הוא כתב עת רפואי, מהידועים והוותיקים בעולם.
כתב העת נוסד בשנת 1823 על ידי תומאס ואקלי שהיה מנתח אנגלי. כתב העת נקרא על שם אזמל הניתוחים. מאז 1991 נמצא  כתב העת בבעלות חברת ההוצאה לאור אלסוויר, והעורך הראשי שלו מאז 1995 הוא ריצ'רד הורטון. מערכת כתב העת נמצאת בלונדון, בניו יורק ובבייג'ינג.
לאנסט מפרסם מחקרים מקוריים, מאמרי ביקורת, מאמרי מערכת, ביקורות ספרים, התכתבויות כמו כן עורך כתב העת ימי עיון. בכתב העת כמו כתבי עת מדעיים אחרים, המאמרים המפורסמים בלאנסט עוברים תהליך של ביקורת עמיתים לפני הפרסום.
ללאנסט גם כתבי עת ייעודיים לנושאים מיוחדים ובהם נוירולוגיה, אונקולוגיה, דרכי הנשימה, מחלות זיהומיות, המטולוגיה. לכתב העת מיוחס אימפקט פקטור של 59.102 והוא נחשב כמדורג שני לפי ה-Journal Citation Reports (אנ') מקרב כתבי העת הרפואיים אחרי ה-New England Journal of Medicine.
לטענת ג'רלד שטיינברג, נשיא העמותה מכון לחקר ארגונים לא-ממשלתיים, הלאנסט נוקט בקו מערכתי אנטי-ישראלי.
ב-1998 התפרסם בכתב העת, מאמר של אנדרו וייקפילד על קשר אפשרי בין החיסון נגד אדמת, חצבת, חזרת (MMR) לבין אוטיזם. הפרסום גרם לחרדה ציבורית גדולה וירידה משמעותית באחוזי המתחסנים. בהמשך התגלה כי המחקר נוהל בצורה כושלת, התוצאות זויפו והחוקרים קיבלו שוחד. כתב העת משך את הפרסום.
ראו גם

Nature
כתב עת מדעי
הערות שוליים

↑  Gerald Steinberg, After a gap of four years, the Lancet medical journal’s anti-Israel bias has resurfaced, The Jewish Chronicle, ‏13 בדצמבר 2018
↑  תרמית הקשר בין חיסונים לאוטיזם: הסוף המביש, באתר ynet, 4 בפברואר 2010
↑  חיסונים, אוטיזם ושרלטנות מדעית, באתר הידען, ‏2009-02-07
ד'יזראלי (מיני-סדרה)

| --- | --- |

 סוגה:  סדרת דרמה 
 כותבים:  דייוויד באטלר
 בימוי:  קלוד ווטהאם
 שחקנים:  איאן מקשיין מרי פיץ' רוזמרי ליץ'
 ארץ מקור:  הממלכה המאוחדת הממלכה המאוחדת
 שפות:  אנגלית
 מספר עונות:  1
 מספר פרקים:  4
 הפקה
 מפיק:  ססיל קלארק
 חברת הפקה:  Associated Television
 הפצה:  Granada Productions
 עורכים:  אל פיגדן
 אתר צילומים:  אנגליה
 מוזיקה:  וילפרד ג'וזף
 שידור
 רשת שידור:  ITV (הממלכה המאוחדת) PBS's Masterpiece Theatre (ארצות הברית)
 רשת שידור בישראל:  הטלוויזיה הישראלית
 תקופת שידור מקורית:  5 בספטמבר 1978 (הממלכה המאוחדת) 1 ביוני 1980 (ארצות הברית) – הווה
 תקופת שידור בישראל:  נובמבר 1978
 קישורים חיצוניים
 דף התוכנית ב-IMDb
 
ד'יזראלי (באנגלית: Disraeli) היא מיני-סדרה ביוגרפית בריטית בת ארבעה חלקים על חייו של ראש הממשלה הבריטי היהודי מומר, בנג'מין דיזראלי. הסדרה שודרה לראשונה ברשת הטלוויזיה הבריטית ITV. את התסריט כתב דייוויד באטלר, הפיק ססיל קלארק וביים קלוד ווטהאם.
הסדרה מתמקדת בחייו הפרטיים של ד'יזראלי בנוסף לדמותו הפוליטית כפי שהשתקפה במשך חמישה עשורים. צילומי הסדרה נערכו באנגליה, והיא הייתה מועמדת לפרסי אמי אחדים. ב-1980 שודרה הסדרה בארצות הברית ב-Masterpiece Theatre". חברת ההפצה "גרנדה פורדקשן" הפיצה את הסדרה בסט של שני DVD. אורכה הוא 4 שעות ו-13 דקות.
תקציר עלילה

בתחילת הסדרה מנסה ד'יזראלי הצעיר לקשור קשרים בחברה הגדולה, ולקבל משרה אבל ללא הצלחה. בסדרה מתואר חלק גדול מחייו האישים, והצלחתו בפוליטיקה מתוארת בפרק השני. בסיום הפרק הוא מושבע לתפקיד שר האוצר של בריטניה. המשך הסדרה מתעד את עלייתו לשלטון, מותה של אשתו ואת שתי התקופות בהן שירת כראש ממשלת בריטניה.
צוות השחקנים

איאן מקשיין – בנג'מין דיזראלי
מרי פיץ' – מרי אן ד'יזראלי
רוזמרי ליץ' – המלכה ויקטוריה
ג'ון קרלייל – ויליאם גלאדסטון
ג'רמי קלייד – ג'ון מאנרס, דוכס ראטלנד השביעי
ברט אשר – אדוארד בולוור-ליטון, ברון לייטון הראשון
ברוסטר מייסון – אוטו פון ביסמרק
אנטוני בראון – סר רוברט פיל
דייוויד דה קייזר – ליונל דה רוטשילד
דייוויד ווד – אדוארד סמית-סטנלי, רוזן דרבי הארבעה עשר
ג'ון גרג – רוברט גסקוין ססיל, מרקיז סולסברי השלישי
ברנדן בארי – סטרפורד נורת'קוט, רוזן אידסלי הראשון
מארק דיגנאם – ג'ון קופלי, ברון לינדסהרט הראשון
פטריק דרורי – מונטגיו קורי, ברון ראוטון הראשון
פיטר יוז – פיליפ רוז
לי לוסון – אלפרד גיום גבריאל, רוזן אורסיי
פיטר מיילס – לורד הנרי לנוקס
דייוויד ריילי – ג'ורג' סמיית', ויקונט סטרנגפורד השביעי
אנטון רוג'רס – לורד ג'ורג' בנטינק
ויליאם ראסל – וינדהאם לואיס
מריה צ'ארלס – מריה ד'יזראלי (אשתו של אייזק ד'יזראלי ואמו של בנג'מין דיזראלי)
מרגרט ויטינג – ליידי בלסינגטון
הערות שוליים

↑  טלוויזיה, דבר, 16 בנובמבר 1979
↑  ., תחזית שבועית - פרידה מדיזי, דבר, 17 בנובמבר 1978
אייזק דיזראלי

| --- | --- |

 לידה:  11 במאי 1766 אנפילד, הממלכה המאוחדת 
 פטירה:  19 בינואר 1848 (בגיל 81) Bradenham, הממלכה המאוחדת 
 מדינה:  ממלכת בריטניה הגדולה, הממלכה המאוחדת של בריטניה הגדולה ואירלנד 
 מקום לימודים:  אוניברסיטת ליידן 
 שפות היצירה:  אנגלית 
 בן או בת זוג:  מריה באסבי 
 צאצאים:  בנג'מין ד'יזראלי, ג'יימס דיזראלי, שרה דיזראלי, ראלף דיזראלי, נפתניאל דיזראלי 
 
אייזק דיזראלי (באנגלית: Isaac D'Israeli;‏ 11 במאי 1766 – 19 בינואר 1848) היה סופר, מלומד ואיש ספר יהודי-בריטי, נודע במסותיו ובקשריו עם אנשי ספר אחרים, ובהיותו אבי הסופר וראש הממשלה הבריטי בנג'מין דיזראלי.
קורות חיים

אייזק דיזראלי נולד באנפילד מידלסקס באנגליה, ב-11 במאי 1776. אביו היה סוחר יהודי איטלקי בשם בנג'מין ד'יזראלי, שהיגר מוונציה (איטליה) 12 שנים קודם לכן. הוא קיבל חלק ניכר מחינוכו בליידן, וכבר בגיל 16 פתח בקריירה ספרותית.
תהילתו הגיעה לו מספרו Curiosities of Literature, אוסף של אנקדוטות על אישים ואירועים היסטוריים, ספרים מיוחדים, ותחביביהם של אוספי ספרים. הספר זכה לפופולריות ולתפוצה רחבה במאה ה-19, ופורסם במהדורות רבות, בכרך אחד או ארבעה. הספר עדיין מודפס כיום. ב-1828 יצא לאור בחמישה כרכים ספרו "חייו ושלטונו של צ'ארלס הראשון" (The Life and Reign of Charles I), שהציג התקדמות גדולה במחקר ובשיטות המחקר ההיסטוריות, ובעקבותיו הוענק לו תואר דוקטור לשם כבוד מטעם אוניברסיטת אוקספורד.
ב-1833 פורסם בקהילה היהודית הבריטית חיבור בעילום שם, שנכתב למעשה על ידיו. בחיבור, שניכרה בו השפעת הביבליוצנטריזם של החברה האנגליקנית הסובבת, תקף את היהדות הרבנית ואת התלמוד והילל את התורה שבכתב כביטוי היחיד של רצון האל. הוא הביע שם הערכה רבה לקראים, אותם "פרוטסטנטים יהודים שמרדו בעריצות הרבנים." הנטייה לנאו-קראות התבטאה לבסוף בהקמת בית-כנסת אשכנזי-ספרדי בלונדון ב-1840 שבוטל בו יום טוב שני של גלויות.
בשנת 1841 התעוור, וניתוח שעבר לא הצליח להחזיר את מאור עיניו. למרות עיוורונו המשיך לכתוב, ובעזרת בתו כתב את Amenities of Literature ("גינונים ספרותיים") וסיים עריכה נוספת של עבודתו על צ'ארלס הראשון. הוא מת בן 82 בביתו, פחות משנה לאחר מות אשתו, מריה באסבי דיזראלי, שלה היה נשוי יותר מארבעה עשורים וממנה נולדו לו חמשת ילדיו.
דיזראלי שינה את איות שמם של ילדיו מ"ד'יזראלי" ל"דיזראלי", ללא הגרש האופיינית לאיטלקית, על מנת שייראה פחות זר לעיניים בריטיות, והטביל אותם לנצרות, למרות שהוא עצמו לא הוטבל. פעולה זאת אפשרה לבנו בנג'מין דיזראלי להיבחר לפרלמנט הבריטי (ולימים גם לראש ממשלת בריטניה), שהיה חסום אז בפני יהודים.
כתביו

Amenities Of Literature (1841)
Calamities Of Authors (1812-3)
Curiosities Of Literature ‎(מהדורה בת ארבעה כרכים (1791–1823), כרך אחד (1824)
The Life and Reign of Charles I (1828)
Quarrels Of Authors (1814)
Illustrations of the Literary Character
Mejnoun and Leila
הערות שוליים

↑  Daniel R. Langton, A Question of Backbone: Contrasting Christian Influences upon the Origins of Reform and Liberal Judaism in England, בתוך: Melillah, גיליון 2003/2004.
| --- | --- |
בקרת זהויות :  NLI: 987007502541305171  PLWABN: 9810624360805606  BIBSYS: 2053729  BnF: cb14599380x (data)  CiNii: DA06113134  GND: 118672061  ISNI: 0000 0000 8116 3100  LCCN: n50030907  NDL: 01032535  NKC: jn20030210039  NLA: 35881460  NLG: 128348  NTA: 070441677  RERO: 02-A003182414  SELIBR: 321529  SNAC: w6v414wn  SUDOC: 085899364  Trove: 1129326  VcBA: 495/196358  VIAF: 37165645   WorldCat (עם VIAF): 37165645 
ערך זה הוא קצרמרבנושא אישים. אתם מוזמנים לתרום לוויקיפדיה ו.
ביקונספילד (אוסטרליה)

| --- | --- |

שלט הכניסה לפארק ביקונספילד
 מדינה:  אוסטרליה אוסטרליה
 מדינה:  ניו סאות' ויילס ניו סאות' ויילס
 עיר אם:  סידני העיר
 שטח:  0.2 קמ"ר
 אוכלוסייה:  ‏
  ‑ בפרוור:  1,172 (10 באוגוסט 2021)
 קואורדינטות:  33°54′41″S 151°12′01″E﻿ / ﻿33.911388888889°S 151.2002778°E﻿ / -33.911388888889; 151.2002778 
  מפת מיקום  מפה מפורטת   (למפת אוסטרליה מוגדלת) בריזבן סידני קנברה מלבורן הובארט אדלייד פרת' דרוויןביקונספילד(למפת אוסטרליה רגילה) בריזבן סידני קנברה מלבורן הובארט אדלייד פרת' דרוויןביקונספילד(למפת ניו סאות' ויילס רגילה) סידני ניוקאסל וולונגונג וואגה וואגה טוויד הידס קופס הארבור טאמוורת' אולבורי אורנג' דובו וילנדרה הבירה קווינסלנד א ו ה ד ר ו מ י ת  ויקטוריה ים טסמן ביקונספילד(למפת ניו סאות' ויילס מוגדלת) סידני ניוקאסל וולונגונג וואגה וואגה טוויד הידס קופס הארבור טאמוורת' אולבורי אורנג' דובו וילנדרה הבירה קווינסלנד א ו ה ד ר ו מ י ת  ויקטוריה ים טסמן ביקונספילד  he tabBackground:;tabBorder:#aaa;defaultTab:0;
ביקונספילד (באנגלית: Beaconsfield) הוא פרוור בסידני, המנוהל על ידי עיריית סידני.
גאוגרפיה

ביקונספילד הוא פרוור זעיר המצוי בחלקו הדרומי של שטח השיפוט של עיריית סידני. מצפון וממערב הוא גובל באלכסנדריה, ממזרח בזטלנד ומדרום ברוסברי. הדרך הראשית החוצה אותו מדרום לצפון היא דרך בוטאני, והרחובות החוצים אותה הם קולינס וג'ונסון.
היסטוריה

ביקונספילד נקרא על שם בנג'מין דיזראלי, לורד ביקונספילד, שהיה בתפקיד ראש ממשלת בריטניה בתקופת המלכה ויקטוריה. ביקונספילד הוא מהפרוורים החדשים בסידני, ונחנך ב-1977 לאחר ששטח קטן הופרד מאלכסנדריה הסמוכה. בעקבות השינוי המאוחר, נותר ביקונספילד אחד מהפרוורים הקטנים ביותר בסידני, עם שטח של 200,000 מטרים מרובעים בלבד.
תרבות

ביקונספילד לא כולל מוסדות תרבות עצמאיים, ונשען לרוב על שירותי הפרוורים הסמוכים, כגון אזור גרין סקוור הסמוך באלכסנדריה. עיריית סידני כללה את ביקונספילד בפרויקט שיקום עירוני שמבוסס סביב גרין סקוור, שנועד להקים במקום מרכז מסחרי מודרני, כמו גם בתי מגורים ומגדלי עסקים.
דניאל פאנאבייקר

| --- | --- |

דניאל פאנאבייקר, 2016
 לידה:  19 בספטמבר 1987 (בת 37) אוגוסטה, ג'ורג'יה, ארצות הברית 
 מדינה:  ארצות הברית 
 תקופת הפעילות:  מ-2001
 מקום לימודים:  אוניברסיטת קליפורניה בלוס אנג'לס
 בן זוג:  הייז רובינס (2017-)
 מספר צאצאים:  2
 פרסים והוקרה:  .
 פרופיל ב-IMDb
 חתימה:   
 
דניאל ניקול רובינס פאנאבייקר (באנגלית: Danielle Nicole Panabaker; נולדה ב-19 בספטמבר 1987) היא שחקנית אמריקאית, אשר מוכרת בעיקר מתפקידה כד"ר קייטלין סנואו / קילר פרוסט/קיאון בסדרת הטלוויזיה "הפלאש".
ביוגרפיה

פאנאבייקר נולדה באוגוסטה שבג'ורג'יה לדונה ולהרולד פאנאבייקר, ובעקבות עבודתו של האבא עברה המשפחה לדרום קרולינה, לפנסילבניה ובהמשך גם למחוז אורנג' שבטקסס לתקופה קצרה.
דניאל לקחה חלק במחנה קיץ במגמת קולנוע ותיאטרון ושם גילתה את אהבתה למשחק, בגיל 12 החלה להופיע בתיאטרון הקהילתי ולקחה חלק באודישנים לפרסומות.
לאחר המעבר לנפרוויל שאילינוי בשנת 2000 למדה פאנאבייקר בתיכון באילינוי וסיימה את לימודיה כאשר הייתה רק בת 14 מאחר שהרגישה רצון לפתח ולעסוק במשחק באופן קבוע.
בשנת 2003 עברה דניאל ללוס אנג'לס שבקליפורניה ביחד עם אחותה ואמה ושם למדה משחק במכללה הקהילתית בעיר גלנדייל.
בשנת 2005 סיימה את לימודיה במכללה והמשיכה ללימודים מתקדמים באוניברסיטת קליפורניה בלוס אנג'לס.
קריירה

ההופעות הראשונות של פאנאבייקר היו בפרסומות ותפקידי אורח בסדרות טלוויזיה וסרטי קולנוע כגון: "המגן" (2001-2004), "מלקולם באמצע", "חוק וסדר: מדור מיוחד", "מדיום", "סאמרלנד" ובתפקיד ראשי בסרט של דיסני "תקוע בפרבר" משנת 2004.
כמו כן הופיעה בסרטי הטלוויזיה "סקס והאמא הרווקה" (2003) ו"אמא בגיל 16" (2005) ובהמשך במיני סדרה "אימפריות נופלות" שנסקרה היטב ונתנה לה את הביטחון להמשיך ולעסוק בקריירה המשחק.
בהמשך לקחה חלק במחזות מוזיקליים "סיפור הפרברים", "פיפין", "עד עצם היום הזה", "ביוטי-לו", "הארץ החיה".
בשנת 2004 כיכבה בסרט "מחפשים את הלב של דויד" של רשת ABC לצד השחקן רביב אולמן.
בשנת 2005 פאנאבייקר הופיעה בסרטים המוזיקליים "גובה שמיים" ו"שלך שלי ושלנו".
בהמשך כיכבה בסרט דיסני "תקרא את זה ותבכה" לצד אחותה קיי פאנאבייקר.
תפקידה הבא היה בסרט "בית הענקים" (2007) לצד היילי ג'ואל אוסמנט, ובאותה שנה קיבלה תפקיד משנה בסרט "מיסטר ברוקס" לצד קווין קוסטנר.
בנוסף פאנאבייקר הצטרפה לצוות של סדרת הדרמה "שארק" כג'וליה סטארק, הבת של הדמות הראשית.
בשנת 2009 שיחקה כג'נה בסרט האימה "יום שישי ה-13" לצד ג'ארד פדלקי ובהמשך בסרטים "הטירוף" ו"מחלקה סגורה". באותה שנה התארחה בעונה השישית של הסדרה "האנטומיה של גריי".
בשנת 2011 גילמה את קייטי בסרט הטלוויזיה "The Shunning" מבית הולמרק, שהתבסס על הרומן של הסופרת בוורלי לואיס.
בשנת 2014 כיכבה בסרט "מעידה בזמן" וגילמה את קלי; על תפקיד זה זכתה בפרס השחקנית הטובה ביותר בפסטיבל הקולנוע בלונדון 2014.
בשנת 2014 החלה לשחק בסדרת גיבורי העל "הפלאש" המבוססת על חוברות הקומיקס "פלאש" מבית DC קומיקס ומשודרת ברשת The CW, את דמותה של קילר פרוסט / ד"ר קייטלין סנואו, מדענית ומטה-אדם בעלת כוחות קרח.
חיים אישיים

ביולי 2016, פאנאבייקר התארסה לבן זוגה בשנים האחרונות הייז רובינס. הם נישאו ב-24 ביוני 2017, ויש להם בן שנולד ב-2 באפריל 2020 ובת שנולדה בשנת 2022.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2005 | תיכון בהיי | ליילה ויליאמס |  |
| 2005 | שלי, שלך, שלנו | פיבי נורת' |  |
| 2007 | מיסטר ברוקס | ג'יין ברוקס |  |
| 2007 | Home of the Giants | בריג'יט "בריג'" באצ'מן |  |
| 2009 | יום שישי ה-13 | ג'נה |  |
| 2010 | The Crazies | בקה |  |
| 2010 | מחלקה סגורה | שרה |  |
| 2010 | Weakness | דניאל |  |
| 2012 | Girls Against Boys | שיי |  |
| 2012 | פיראנה 3DD | מאדי |  |
| 2014 | Time Lapse | קאלי |  |
| 2015 | This Isn't Funny | סטייסי |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2002 | משפחה שכזאת | פארקר לי-אן אלאדיס | פרק: "Ballroom Blitz" |
| 2003 | המופע של ברני מק | צ'לסי | פרק: "Raging Election" |
| 2003 | מלקולם באמצע | קטי מקולסקי | פרק: "Reese's Party" |
| 2003 | CSI | ילדה | פרק: "Play with Fire" |
| 2003 | Sex and the Single Mom | שרה גרדוול | סרט טלוויזיה של Lifetime |
| 2003 | הסניגור (אנ') | סמנת'ה גריי | פרק: "The Father-Daughter Dance" |
| 2004 | המחלקה | מליסה רינגטון | פרק: "As I Was Going to St. Ives..." |
| 2004 | Stuck in the Suburbs | בריטני אהרונס | סרט טלוויזיה של ערוץ דיסני |
| 2004 | Searching for David's Heart | דארסי דיטון | סרט טלוויזיה של ABC Family |
| 2005 | Mom at Sixteen | ג'ייסי ג'פריס | סרט טלוויזיה של Lifetime |
| 2005 | חוק וסדר: מדור מיוחד | קארי לין אלדריג' | פרק: "Intoxicated" |
| 2005 | אימפריות נופלות | כריסטינה "טיק" רובי | מיני-סדרה |
| 2005 | סאמרלנד (אנ') | פיית' | 2 פרקים |
| 2006 | Read It and Weep | איזבלה | סרט טלוויזיה של ערוץ דיסני |
| 2006–2008 | שארק | ג'ולי סטארק | תפקיד ראשי (2 עונות); 38 פרקים |
| 2008 | איליי סטון | ג'ני קלארק | פרק: "Owner of a Lonely Heart" |
| 2009 | האנטומיה של גריי | קלסי סימונס | פרק: "Holidaze" |
| 2010 | מדיום | סאמר לורי | פרק: "Psych" |
| 2010 | איש משפחה | הילרי | דיבוב; פרק: "Brian Griffin's House of Payne" |
| 2010 | חוק וסדר: לוס אנג'לס | צ'לסי סנט | פרק: "Hollywood" |
| 2010 | מרדף | קרינה מת'יוס | פרק: "Crazy Love" |
| 2011 | The Shunning | קייטי לאפ | סרט טלוויזיה של הולמרק |
| 2011 | ממפיס ביט | האחות קתרין | פרק: "Flesh and Blood" |
| 2011–2013 | קשיחות הכרחית | ג'ולייט פיטמן | 5 פרקים |
| 2012 | גרים | אריאל אייברהארט | פרק: "Plumed Serpent" |
| 2012, 2013 | בונז | אוליביה ספרלינג | 2 פרקים |
| 2012, 2014 | פרנקלין ובאש | בוני אפל | 2 פרקים |
| 2013 | Nearlyweds | ארין | סרט טלוויזיה של הולמרק |
| 2013 | מד מן | דייזי מקולסקי | פרק: "For Immediate Release" |
| 2013 | הגליידס | הולי הרפר | פרק: "Happy Trails" |
| 2014 | צדק פרטי | פני קול | 6 פרקים |
| 2014 | Recipe for Love | לורין הנסי | סרט טלוויזיה של הולמרק |
| 2014–הווה | הפלאש | קייטלין סנואו / קילר פרוסט | תפקיד ראשי (8 עונות); 169 פרקים |
| 2014–2015, 2017–2018 | החץ | קייטלין סנואו / קילר פרוסט | 5 פרקים |
| 2016–2017; 2020 | אגדות המחר | קייטלין סנואו / קילר פרוסט | 3 פרקים |
| 2017 | לוחמי החופש: הריי | קייטלין סנואו / קילר פרוסט | פרק: "#1.5" |
| 2017–2018 | סופרגירל | קייטלין סנואו / קילר פרוסט | 2 פרקים |
| 2018 | Christmas Joy | ג'וי האלברוק | סרט טלוויזיה של הולמרק |
פאנאבייקר בפסטיבל הסרטים הבינלאומי בטורונטו 2010
חטיבות צה"ל במלחמת העצמאות

חטיבות צה"ל במלחמת העצמאות הוקמו מתוך יחידות החי"ש של ההגנה, ומתוך יחידות הפלמ"ח.
מבנה חטיבות צה"ל בתש"ח

בראש החטיבה עמד מפקד החטיבה. תחתיו היו שתי זרועות:
מטה, בראשו עמד קצין המבצעים (קמב"ץ), אשר כלל מחלקות:
תכנון מבצעים
קשר
מודיעין
מנהלה, בראשה עמד קצין המנהלה, תחתיה היו גופי:
תחבורה
אפסנאות
שלישות שכללה מחלקות:
משטרה צבאית
מזכירות
סעד
כספים
רפואה
מפקדה
כן היו כפופים למפקד החטיבה מפקדי הגדודים והנפות.
בילי מוסקונה-לרמן

| --- | --- |

בילי מוסקונה לרמן
 לידה:  1956 (בת 69 בערך) ראשון לציון
 מדינה:  ישראל ישראל
 השכלה:  אוניברסיטת בר-אילן  אוניברסיטת תל אביב 
 מעסיק:  מעריב, טלעד 
 
בילי מוסקונה לרמן מראיינת את אבא אבן בביתו לתוכנית בילי בדרכים
בילי מוסקונה-לרמן (נולדה ב-1956) היא מגישת טלוויזיה ועיתונאית ישראלית.
ביוגרפיה

בילי מוסקונה-לרמן נולדה וגדלה בראשון לציון, למדה בגימנסיה הריאלית, שירתה בצה"ל ביחידה 8200 של חיל המודיעין. היא בעלת תואר ראשון בפילוסופיה ובפסיכולוגיה באוניברסיטת בר-אילן, החלה לימודי קולנוע לתואר שני באוניברסיטת תל אביב, וסיימה תואר שני בלימודי מגדר באוניברסיטת בר-אילן.
מיד לאחר שירותה הצבאי החלה לכתוב במוסף סופשבוע ובמוסף הפוליטי של מעריב כשהיא כותבת בענייני חברה, מגדר וראיונות אישיים. ב-2003, לאחר מותה של רייצ'ל קורי, עשתה כתבה פוליטית כשהיא מחופשת לעיתונאית צרפתיה, נכנסה לרפיח, חיה שם ארבעה ימים והייתה היחידה שתיעדה את המצור ברפיח.
בילי מוסקונה-לרמן הופיעה לראשונה בטלוויזיה ב-1992, שהגישה את תוכנית הראיונות "חדרי חדרים" בערוץ 2 הניסיוני. עם הקמת ערוץ 2 המסחרי בסוף 1993 הצטרפה לשידורי רשת בניהולו של דן שילון והגישה את התוכנית "בילי בדרכים", בה היא נסעה ברחבי הארץ וערכה ראיונות.
בשנים 1995–1996 הגישה בשידורי טלעד בערוץ 2 את תוכנית הטלוויזיה הלילית "בילי באוויר".
בשנת 1997 הגישה תוכנית תחקרים בערוץ 8.
בשנים 1999–2005 הגישה בטלוויזיה החינוכית את התוכנית "מבט נשי", תוכנית הטלוויזיה היחידה שתיארה את סדר היום החברתי דרך נקודת מבט פמיניסטית, ובה ניתנה במה לאוכלוסיות המוחלשות של החברה כגון יוצאי אתיופיה, עולים מברית המועצות לשעבר וערביי ישראל.
בסוף 2005 החלה להגיש את התוכנית "מבט בשניים", לצד בן כספית, בטלוויזיה החינוכית, בעת שהחלה לשדר בערוץ 23.
בשנת 2011 החלה לכתוב טור דעה באתר הנשים "סלונה". בשנת 2012 עזבה את "מעריב", לאחר כמעט 30 שנות עבודה בעיתון, מאז מפרסמת מדי פעם טורי דעה ב"הארץ".
מוסקונה-לרמן משתתפת בפאנלים טלוויזיוניים ואקדמיים רבים, כדוגמת "פופוליטיקה", בהם היא מביעה עמדה פמיניסטית.
מלמדת במסלול עיתונות כתובה בבית הספר לתקשורת שבמכללה האקדמית ספיר.
מוסקונה-לרמן, גרושה, (מד"ר עודד לרמן) היא אם לשניים.
הערות שוליים

↑  הייתי מגן חי / בילי מוסקונה-לרמן
↑  נווית זומר, בית מעריב בערוץ 2, חדשות, 28 במאי 1992
↑  רונית הורביץ, דן שתלטן, חדשות, 29 באוקטובר 1993
↑  אביבה קרול, ‏לוח תוכניות חדש ותקוות חדשות בערוץ 8, באתר גלובס, 18 במרץ 1997
↑  אביבה קרול, ‏בילי מוסקונה-לרמן ב"מבט נשי" במקום אורנה בן-דור, באתר גלובס, 23 בספטמבר 1999
↑  רותי זוארץ, ‏החינוכית מחדשת את רצועת השידור של 17:30 בערוץ 2, באתר גלובס, 19 ביוני 2006
↑  באלינט ומאת, שובם של רגע ודודלי, באתר הארץ, 2 בנובמבר 2005
↑  אלכסנדר כץ, הזמרת איה כורם החלה לכתוב אתמול בבלוג אישי במגזין האינטרנט לנשים 'סלונה'. בפוסט מאתמול ביקרה כורם את המצב החברתי מזווית אישית. ב'סלונה' יש בלוגים גם להילה אלפרט, יעל הדר, עינת שרוף, ענת הראל, אבישג רבינר, בילי מוסקונה לרמן, בועז גאון, שי אביבי ועוד., באתר אייס, 16 באוגוסט 2011
↑  נועם שרביט, ‏מציאות מטרידה, באתר גלובס, 3 בדצמבר 2006
שירי לב-ארי, נשות העולם מתאחדות, באתר הארץ, 5 במרץ 2003
יוסי דהאן, כנס על חברה, כלכלה ותקשורת, באתר "העוקץ", 21 בדצמבר 2004
↑  נרי ליבנה, המצאת השלושה, באתר הארץ, 24 ביוני 2005